G'n waarborg van Biden se sukses nie | Netwerk24
Deur Leopold Scholtz 28 November 2020 00:00
Die kabinet bestaan naamlik uit mense wat stewig in die sentrum van die Amerikaanse politieke spektrum staan – almal gematig. Soos Biden self en sy aangewese visepresident, Kamala Harris, trouens ook.
Die twee groepe is die linkse en regse ekstremiste.
Die Demokratiese Party se militante linkervleuel, mense wat hulself dikwels "demokratiese sosialiste" noem, gaan daarvan uit dat Biden se oorwinning in die verkiesing aan húl hulp te danke is. Dat hulle gevolglik beloon moet word in die vorm van belangrike regeringsposte en 'n swenk na links op die terrein van beleid.
Hulle het dit nie gekry nie.
Terselfdertyd is die regtervleuel van die Republikeinse Party ewe verbitterd.
Dis mense wat trouens saam met pres. Donald Trump vashou aan die leuen dat Trump eintlik in 'n "aardverskuiwing" gewen het, en dat die verkiesingsuitslag 'n massiewe Demokratiese bedrogspul is.
Trump het tientalle hofsake begin om die uitslae omver te werp, maar die regters het hom elke keer 'n gevoelige bloedneus gegee. Dat sy regspanne gelei word deur Rudy Giuliani, 'n man wat die indruk wek dat hy dalk in 'n gestig tuishoort, het nie gehelp nie.
Biden het vandeesweek ook belangrike aanduidings van sy buitelandse beleid gegee.
Daar moet nie outomaties aangeneem word dat Biden 'n groot sukses gaan wees nie.
Sy aangewese minister van buitelandse sake is Anthony Blinken, wat onder oudpres. Barack Obama onderminister in dié portefeulje was en heelwat ervaring op dié terrein het. Blinken is 'n oortuigde multilateralis, iemand wat glo in internasionale samewerking, pleks van die stoomroller waarmee Trump oor die wêreld heen (met inbegrip van sy bondgenote) geloop het.
Tweedens het Biden in 'n toespraak verklaar dat Amerika "terug" is. Waarmee hy bedoel het dat Trump se rampspoedige houding van Amerika eerste en na die hel met die res vervang sal word met Amerika sáám met die res.
Wat nie beteken dat Biden die houding van sy Demokratiese voorganger, Obama, onveranderd sal kan voortsit nie.
In die afgelope vier jaar het die wêreld immers behoorlik verander. Die belangrikste verandering is dat China in die grootste bedreiging vir wêreldvrede ontpop het. Obama het China al stewig aangepak, maar Biden sal sy spiere nog meer moet bult – en terselfdertyd lig loop om te voorkom dat die mededinging onbedoeld op 'n verwoestende oorlog uitloop.
Waar Biden 'n behoorlike verskil kan maak, is dat die bande met Europa en die Noord-Atlantiese Verdragsorganisasie (Navo) weer verstewig word, pleks van die brute wyse waarop Trump alle vriende gereeld met oorgawe beledig het.
Daar moet nie outomaties aangeneem word dat Biden 'n groot sukses gaan wees nie. Die Pruisiese generaal Helmuth von Moltke het destyds al gesê geen krygsplan oorleef eerste kontak met die vyand nie.